**Villamosmérnöki és Informatikai Kar Hallgatói Képviselet**

**Utazási és konferencia ösztöndíj**

**Pályázati felhívás**

**2024/2025. tanév**

A Budapesti Műszaki és Gazdaságtudományi Egyetem (BME) Villamosmérnöki és Informatikai Kar (VIK) Hallgatói Képviselet (VIK HK) ösztöndíj pályázatot hirdet a BME Térítési és Juttatási Szabályzat (a továbbiakban: TJSZ) 34. §-a alapján a hallgató adott képzéséhez, tanulmányaihoz kapcsolódó konferencián és szakmai, tanulmányi versenyen való részvétel, illetve szakmai rendezvényeken való részvétel utazási költségeinek, valamint részvételi díjának támogatására.

**Pályázati feltételek**

A pályázaton részt vehet a VIK bármely teljes idejű alap-, mester- vagy doktori képzésének aktív hallgatói jogviszonnyal rendelkező hallgatója, aki a pályázat által vizsgált időszakban is aktív hallgatói jogviszonnyal rendelkezett.

Közéleti teljesítményét a hallgató csak egyszer ismertetheti el. A hallgatónak pályázata esetén jeleznie kell, ha az elismertetni kívánt teljesítménnyel/tevékenységgel máshova pályázott és a bírálat folyamatban van, valamint korábban máshol elismertetett teljesítménnyel/tevékenységgel nem pályázhat.

**Elbírálás alapelvei**

A pályázat elbírálását a TJSZ. 29. § (4) bekezdése szerint a VIK HK végzi a jelen felhívásban meghatározott pontrendszer alapján. A pályázat benyújtásával vagy az utazás költségének támogatására vagy a konferencia részvételi díjának támogatására van lehetőség.

**Pontrendszer**

| **Tevékenység** | **Pontszám** |
| --- | --- |
| 1. Konferencián való részvétel |  |
| 1.1.          az esemény nemzetközi elismertsége alapján | 0 – 20 |
| 1.2.          a szakmai beszámoló alapján | 0 – 15 |
| 2.  Utazás |  |
| 2.1.          az esemény nemzetközi elismertsége alapján | 0 – 30 |
| 2.2.          a szakmai beszámoló alapján | 0 – 20 |

A pontszámok meghatározása a tevékenység színvonala, illetve szakmaisága, konferencia, versenyek elismertsége és a versenyeredmények alapján történik az ajánlást író egyetemi oktató javaslata alapján.

**A pályázás folyamata**

A pályázat által vizsgált időszakban végzett – a fentiekben megnevezett – tevékenységek jutalmazására történő pályázás a Műegyetemi Egységes Pályázati és Elbírálási Rendszeren (MŰEPER) keresztül lehetséges, a Határidők bekezdésben megjelölt, vizsgált időszakhoz tartozó leadási határidőig a VIK Utazási és konferencia ösztöndíj leadásával.

**Tartalmi követelmények és a kapcsolódó igazolások**

A pályázati igénylés tartalmazza a pályázó által elvégzett egyéni munka elbírálásra alkalmas részletességű leírást.

Minden esetben szükséges a részvétel igazolása, ezen felül pedig a pályázó nevére szóló számla, menetjegyek bemutatása és másolatának leadása, illetve az előadással vagy a hozzá kapcsolódó kutatással összefüggő releváns dokumentumok. Továbbá szükséges még egy összefoglaló (min. 750 karakter szóköz nélkül) a verseny vagy az előadás témájával kapcsolatban.

**A pályázathoz szükséges dokumentumok**

* egy egyetemi oktató írásos ajánlása, amelyben megerősíti a hallgató rendezvényen való részvételének szakmai szempontból való indokoltságát;
* menetjegyek és az ezekről a pályázó nevére kiállított számla/személygépjármű forgalmi engedélyének másolata a személyes adatokat (C pont) kitakarásával;
* a kint tartózkodást igazoló hivatalos dokumentum a rendezvény szervezőitől;
* a megtartott előadás vagy szereplés írásos dokumentumai;
* részletes szakmai összefoglaló a rendezvényről,
* egyéb – a fentiekben nem részletezett, a pályázat elbíráláshoz szükséges dokumentum, – a Pályázati Referenssel előre egyeztetve.

Utazási költség címén elszámolható:

* turista-osztályú repülőjegy, repülőtéri illeték;
  + adott országon belüli II. osztályú vasúti, vagy autóbusz költség abban az esetben, ha a rendezvény nem abban a városban van, ahol a repülőtér,
* másodosztályú vasútjegy, illetve távolsági autóbuszjegy;
* személygépjármű üzemanyagköltsége[[1]](#footnote-0).

**A pályázaton elnyerhető ösztöndíj**

A pályázat elnyeréséhez szükséges minimálisan elérendő pontszámot és az elnyert ösztöndíj nagyságát a VIK HK állapítja meg a pályázati referens javaslatára a pályázatok elbírálása során a beérkezett pályázatok és az előre meghatározott keretek figyelembevételével. Az ösztöndíj összege 100 Ft-ra kerekítve kerül meghatározásra a TJSZ 22. § (4) bekezdése alapján, a kerekítés szabályai szerint. A juttatások kifizetése egyszeri ösztöndíj formájában történik az elbírálást követő, a hallgatói normatíva terhére folyósított juttatások kifizetési időpontjainak ütemezésében meghatározott időpontban.

Az utazás költségeinek támogatása:

* a konferencián/kongresszuson/szemináriumon való előadás tartása esetén az utazási költség 2/3-a, de maximum 75 000 forint;
* a konferencián/kongresszuson/szemináriumon való részvétel esetén (előadás tartása nélkül) az utazási költség 1/3-a, de maximum 75 000 forint.

A pályázat utólagos finanszírozású, költségfedezet előzetesen nem adható, és nem előlegezhető.

Részvételi díj költségeinek támogatása:

* a konferencia/kongresszus/szeminárium/verseny részvételi díjának maximum 90%-a, de legfeljebb a részvételi díj 3 000 forinttal csökkentett összege;
* szakmai rendezvényenként elnyerhető maximális összeg: 35 000 forint/fő;
* amennyiben egy hallgató a pályázat keretében értékelt időszakban több szakmai célú rendezvényen is részt vesz, a pályázónként elnyerhető maximális összeg 75 000 forint/félév, szakmai rendezvényenként leadott külön pályázatok esetében is.

**Határidők**

| Őszi félév | |
| --- | --- |
| A pályázat által vizsgált időszak | 2024. február 1. - 2024. szeptember 30. |
| A pályázat benyújtásának határideje | 2024. október 20. |
| Javítás határideje | 2024. október 25. |
| Az előzetes eredmény kihirdetése | 2024. október 31. |
| A felszólalás határideje | 2024. november 03. |
| A végleges eredmény kihirdetése | 2024. november 07. |
| Kifizetés időpontja | 2024. december 10. |
|  | |
| Tavaszi félév | |
| A pályázat által vizsgált időszak | 2024. október 1. - 2025. január 31. |
| A pályázat benyújtásának határideje | 2025. március 16. |
| Javítás határideje | 2025. március 21. |
| Az előzetes eredmény kihirdetése | 2025. március 27. |
| A felszólalás határideje | 2025. április 03. |
| A végleges eredmény kihirdetése | 2025. április 06. |
| Kifizetés időpontja | 2025. május 9. |

A pályázaton mindig az aktuális időszakban végzett tevékenység vehető figyelembe. A nem a kiírás szerint vagy a pályázat határidejének lejárta után benyújtott pályázat érvénytelennek minősül és elutasításra kerül. A pályázat hiánytalanságáért a pályázó felel, azonban a pályázati anyagok tartalmi, vagy formai hibáira hivatkozva a bíráló visszaküldheti a pályázati anyagokat javításra a pályázónak. Ezen javítás során csak olyan igazolások benyújtására van mód, amelyeknek a javítás során a bíráló benyújtását vagy javítását kérte.

**Eredmény**

A VIK HK a döntést megelőzően a Határidők részben megjelölt időpontig tájékoztató jelleggel előzetes eredményt tesz közzé a <https://mueper.bme.hu/> rendszerben, a BME Címtár azonosítóval történő bejelentkezést követően a Profilom menüben közli oly módon, hogy minden Pályázó számára csak a saját eredménye látható.

A végleges eredményt a VIK HK a  [https://mueper.bme.hu](https://mueper.bme.hu/)  rendszerben, a BME Címtár azonosítóval történő bejelentkezést követően a Profilom menüben közli oly módon, hogy minden Pályázó számára csak a saját eredménye látható.

**Adatvédelem**

A VIK HK az ösztöndíj pályázatok elbírálásához szükséges személyes adatokat a hatályos adatvédelmi szabályoknak megfelelően kezeli a mellékelt adatkezelési tájékoztató szerint.

**Felszólalás, jogorvoslat**

A pályázó az előzetes eredmény ellen felszólalással élhet a Határidők részben megjelölt időpontig a <https://mueper.bme.hu/> honlapon.

A hallgató a pályázat elbírálásának végleges eredménye ellen – a közléstől, ennek hiányában a tudomására jutásától számított 15 napon belül – a Hallgatói Jogorvoslati Bizottságnál jogorvoslattal élhet, a Neptun Egységes Tanulmányi Rendszerben elérhető 001-es számú kérvény leadásával.

Budapest, 2024. július 25.

Villamosmérnöki és Informatikai Kar

Hallgatói Képviselet

1. Személygépjárművel történő utazás esetén az utazási költség a NAV által meghatározott, beépített motor hengerűrtartalma szerinti alapnorma-átalányból és a kiutazás hónapjára érvényes üzemanyagköltség-elszámolással kapcsolatosan alkalmazható fogyasztásból, valamint a Google Maps útvonaltervezője által meghatározott legrövidebb útvonalból számítódik: *d×[(a/100)×ü+9 Ft/km].*

   A fentebbi képletben a karakterek a következőket jelölik:

   d=távolság (km)

   a=hatályos alapnorma átalány (liter/100 km)

   ü=hatályos üzemanyag ár

   9 Ft/km amortizáció

   <https://nav.gov.hu/ugyfeliranytu/uzemanyag/gjnorma>

   <https://nav.gov.hu/ugyfeliranytu/uzemanyag>

   https://nav.gov.hu/ugyfeliranytu/uzemanyag/2023-ban-alkalmazhato-uzemanyagarak

   <https://maps.google.com/> [↑](#footnote-ref-0)